แอสเซทพลัสอู้ฟู่2กองหุ้นคืนกำไร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — บลจ.แอสเซท พลัส ชี้หุ้นพุ่ง หนุน 2 กองทุนหุ้นกำไร จ่ายคืนผลตอบแทนแก่ผู้ถือหน่วยลงทุน
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ดัชนีตลาดหลักทรัพย์ปรับตัวขึ้นในช่วงที่ผ่านมาจากเม็ดเงินลงทุนของนักลงทุนต่างชาติที่ไหลที่เข้ามาลงทุน ประกอบกับผู้ลงทุนคลายความกังวลมากขึ้นหลังจากเหตุการณ์ทางการเมืองไม่มีความรุนแรง จึงส่งผลดีให้กับกองทุนหุ้นของบริษัท ทำให้ราคาหน่วยลงทุนปรับตัวเพิ่มขึ้น 
“โดยเฉพาะกองทุน ASPSMART Series ซึ่งเป็นกองทุนที่รับซื้อคืนหน่วยลงทุนอัตโนมัติให้แก่ผู้ถือหน่วยลงทุน เมื่อมูลค่าสินทรัพย์ (NAV) ถึงระดับที่กำหนด โดยกองทุนเปิดแอสเซทพลัสสมาร์ท (ASPSMART) จะจ่ายในอัตรา 0.50 บาทต่อหน่วย กองทุนเปิดแอสเซทพลัสสมาร์ท 2 (ASPSMART2) จ่ายคืนอัตรา 0.61 บาทต่อหน่วย” นายวิน กล่าว
ซึ่งในด้านการบริหารกองทุน ผู้จัดการกองทุนได้ใช้กลยุทธ์การลงทุนที่เน้นให้ผลตอบแทนเติบโตอย่างสม่ำเสมอในระยะยาวและมีการบริหารความเสี่ยงอย่างมีประสิทธิภาพ กอปรกับการคัดเลือกหุ้นที่เน้นเฉพาะหุ้นที่มีแนวโน้มการเติบโตทางธุรกิจอย่างต่อเนื่อง และผลการดำเนินงานในระดับที่ดี ซึ่งถือเป็นความชำนาญเฉพาะด้านของทีมผู้จัดการกองทุนของบริษัทฯ จึงส่งผลให้กองทุนสามารถรับซื้อคืนหน่วยลงทุนอัตโนมัติให้กับผู้ถือหน่วยลงทุนอย่างต่อเนื่องตามที่บริษัทฯ ตั้งเป้าหมายไว้” ดร.วิน กล่าวทั้งนี้ กองทุน ASPSMART จัดตั้งเมื่อวันที่ 10 เม.ย. 2552 มีมูลค่าหน่วยลงทุน (NAV) ณ วันที่ 17 มี.ค. 16.0287 บาท โดยกองทุนได้รับซื้อคืนหน่วยลงทุนให้กับผู้ถือหน่วยลงทุนไปแล้วรวม 6 บาทต่อหน่วยลงทุน หรือคิดเป็น 60% ของเงินลงทุนเริ่มแรก ขณะที่ ASPSMART2ซึ่งจัดตั้งกองทุนเมื่อวันที่ 9 ต.ค. 2552 มี NAV เท่ากับ 10.6120 บาท รับซื้อคืนหน่วยลงทุนอัตโนมัติ 0.61 บาทต่อหน่วย หรือคิดเป็น 6.1% ของเงินลงทุนเริ่มแรก
นายวิน กล่าวว่า ภาวะตลาดหุ้นไทยในช่วงนี้น่าจะมีโอกาสปรับเพิ่มขึ้นต่อเนื่อง จากหลายปัจจัยทั้งเงินลงทุนต่างชาติที่ไหลเข้ามาต่อเนื่อง หลังจากที่ผ่านมาต่างชาติได้ลดสัดส่วนการลงทุนในหุ้นไทยไปก่อนหน้านี้ นอกจากนั้นผลการดำเนินงานของบริษัทจดทะเบียนของไทยมีแนวโน้มปรับตัวขึ้นต่อเนื่อง โดยเฉพาะกลุ่มธนาคารพาณิชย์ พลังงาน และหลายบริษัทมีแผนที่จะประกาศจ่ายปันผลในช่วงเดือนนี้และเดือนหน้า อีกทั้งปัญหาเรื่องมาบตาพุดที่เริ่มมีแนวทางการแก้ปัญหาที่ชัดเจนขึ้นทำให้ตลาดคลายความกังวลลง ทำให้ตลาดหุ้นไทยยังน่าลงทุนอยู่
ทั้งนี้ บริษัทฯ จะเน้นสรรหาผลิตภัณฑ์ทางการเงินใหม่ๆ เพื่อสนองตอบความต้องการของผู้ลงทุน ทั้งกองทุน Smart Series ที่เป็นกองทุนปิดที่มีกำหนดระยะเวลาแน่นอน และเน้นการใช้เครื่องมือด้านการบริหารความเสี่ยงและกลยุทธ์ในการคัดเลือกหลักทรัพย์ เพื่อสร้างผลตอบแทนให้กับผู้ลงทุนในระยะยาว หรือกองทุนหุ้นรูปแบบอื่นๆ ซึ่งทางบริษัทฯ จะหาจังหวะที่เหมาะสมเพื่อที่จะเสนอขายกองทุนดังกล่าวต่อไป